So da bini wieder einisch. D Schuel isch fertig und somit isch de erschti Teil vo minere Reis scho dure. Es isch krass schnell gange und es isch en supergeili Zit gsi. Es hed mi raecht agschisse zgha, will ha mi a das Studaentelaebe fascht scho dragwoehnt. Die acht Wuche, woni in Cuenca verbracht han, sind aber no miteme kurze Abstaecher id Schwiz unterbroche worde. Min crazy Trainer hed mi fuer de Playoff Final vom  Unihockey Chliifaeld kurzfristig la ifluege lah. Innerhalb vo 1 Tag hani alli mini Sache wieder packt, ha ide Schuel 2 Wuche Ferie gno und ab bini wieder id Schwiz zrugg gfloge. Und das, chum hani mi in Cuenca iglaebt gha. Mine Eltere hani vo minere Rueckreis nuet verzellt und ha sie miteme Bsuechli vor de Tuere ueberrascht. Am Mammi sind fascht d Auge usegheit, sie hed gmeint, en Geischt staht vor ihre. De Moment vergissi niehmeh :-) Isch geil gsi. De Rueckflug mitem Stress vom Jetlag und die ganz Umstellig  hed sich aber voll glohnt. Mitem Schwizermeischtertitel bini wieder zrugg uf Cuenca gange. Miteme Sack voller Osterhase hani mi muesse dur de Zoll vo Atlanta quaele und es isch mer nur eine kaputt gange. Defuer bini ide Schuel fascht verdrueckt worde, aso ned nur waeg de Schoggihase, sondern sie hend mich da wie en chline Star empfange und d Goldmedaille gross bestuuhned. Die Begeisterigsfaehigkeit und das Tempramaent vo de Luet da isch eifach ned z vergliiche mit de Schwizermentalitaet.